पाएं अपने शहर की ताज़ा ख़बरें और फ्री ई-पेपरडाउनलोड करें
एनएचएम व परिवहन विभाग द्वारा प्राइवेट एम्बुलेंस के रेट तय किए जाने के बाद से एम्बुलेंस संचालकों ने गाड़ियां चलानी बंद कर दी हैं। कोरोना संकट में पहले से ही एम्बुलेंस की कमी बनी हुई थी, निजी एम्बुलेंस के बंद होने से स्वास्थ्य सेवा पर गहरा असर पड़ रहा है।
ऊपर से लॉकडाउन के चलते मरीजों को अस्पताल लाने ले जाने के लिए अन्य वाहन भी नहीं मिल रहे। डेडबॉडी ले जाने के लिए भी थ्री व्हीलर्स का सहारा लेना पड़ रहा है। वहीं एम्बुलेंस यूनियन के राष्ट्रीय महासचिव सुरेन्द्र तंवर ने कहा कि एम्बुलेंस नहीं चलाने को हड़ताल नहीं कहते, यह हमारी मजबूरी है। यदि हम तय रेट पर गाड़ियां चलाते हैं तो हमें नुकसान होगा और हमने जायज रुपए लिए तो गाड़ियां जब्त करने और जुर्माना लगाने की कार्रवाई की जाएगी। मजबूरी में हम गाड़ियां नहीं चला रहे हैं।
गुड़गांव में प्राइवेट एम्बुलेंस की संख्या करीब 250 है। जो गाड़ियां मरीजों को एक राज्य से दूसरे राज्यों तक ले जाती हैं। इसके अलावा रैफरल पेशेंट को भी अलग-अलग अस्पतालों में पहुंचाते हैं। लेकिन दो दिन से एम्बुलेंस नहीं चलने से जहां एक्सीडेंट पेशेंट्स को परेशानी हो रही हैं। वहीं कोरोना पेशेंट के तिमारदार भी परेशान हो रहे हैं।
बुधवार को पैर में फ्रेक्चर होने के बाद अपने भाई को नागरिक अस्पताल सेक्टर-10 पहुंचे एक व्यक्ति ने बताया कि नागरिक अस्पताल में कोविड के कारण सर्जरी बंद हैं। जबकि उन्हें सर्जरी करानी पड़ेगी। अब उनके भाई को रोहतक पीजीआई के लिए रैफर किया है। लेकिन एम्बुलेंस नहीं मिलने के कारण बाहर पेड़ के नीचे लिटा दिया। कई घंटे बाद भी एम्बुलेंस नहीं मिल पाई, ऐसे में मजबूरन प्राइवेट वाहन का सहारा लेना पड़ेगा। इसके अलावा कई डेडबॉडी भी थ्री व्हीलर्स से शमशान तक ले जानी पड़ी।
पीजीआई रोहतक रेफर किए मरीज को नहीं मिली एम्बुलेंस
क्यों निर्धारित किए रेट| गत 3 मई को गुड़गांव के डीएलएफ से लुधियाना जाने के लिए एक मरीज के परिजनों को एक लाख 20 हजार रुपए एम्बुलेंस के देने पड़े थे। जिसकी रसीद सोशल मीडिया पर वायरल हो रही है। इसी तरह के कई मामले सामने आए हैं कि 5 किलोमीटर पेशेंट को ले जाने के लिए 8 से 10 हजार रुपए वसूले गए। इस तरह की शिकायतें जब सरकार तक पहुंची तो गत 3 मई को ही एनएचएम की ओर से प्राइवेट एम्बुलेंस के रेट तय कर दिए गए।
बिगड़ सकती है स्थिति- गुड़गांव में मात्र 24 सरकारी एम्बुलेंस हैं। इसके अलावा 20 पीसीआर को पुलिस ने कई दिन पहले एम्बुलेंस के रूप में चलाने का ऐलान किया था। लेकिन वह कहीं भी दिखाई नहीं दे रही हैं। जिला में कोविड के एक्टिव पेशेंट भी लगातार बढ़ रहे हैं। अब जिला में 40 हजार से अधिक एक्टिव पेशेंट हैं। प्रतिदिन औसतन 3 हजार नए पेशेंट मिल रहे हैं। ऐसे में प्राइवेट ऑपरेटर एम्बुलेंस चलाना जल्द शुरू नहीं करते तो, स्थिति बहुत ज्यादा खराब हो सकती है।
तय रेट से अधिक रुपए लिए तो यह होगी कार्रवाई- वहीं लेटर में कहा गया है कि जो एम्बुलेंस चालक तय रेट से अधिक वसूल करता पाया गया तो उस चालक का ड्राइविंग लाइसेंस केंसिल करने, एम्बुलेंस का रजिस्ट्रेशन केंसिल करने, एम्बुलेंस को इम्पाउंड करने व 50 हजार रुपए तक का जुर्माना लगाने का प्रावधान किया गया है। इस संबंध में एनएचएम के मिशन डायरेक्टर ने परिवहन कमिश्नर को लेटर भेजा है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn